
ΟΝΟΜΑΤΕΠΏΝΥΜΟ : ΒΑΓΓΕΛΑΚΟΥ ΕΥΑΝΘΙΑ

ΤΊΤΛΟΣ ΠΡΟΓΡΑΜΜΑΤΟΣ :  ΑΛΑΖΟΝΤΑΣ ΣΤΑΣΗ, ΧΤΙΖΩ ΓΕΡΟ ΣΩΜΑ (ΑΓΩΓΗ ΥΓΕΙΑΣ – ΔΙΑΤΡΟΦΗ)
ΣΚΟΠΟΣ ΤΟΥ ΠΡΟΓΡΑΜΜΑΤΟΣ
Η Αγωγή Υγείας στα σχολεία είναι μία κατεξοχήν διαθεματική δραστηριότητα, η οποία συμβάλλει στην αναβάθμιση της σχολικής ζωής και στη σύνδεση του σχολείου με την κοινωνική πραγματικότητα. Σκοπός της Αγωγής Υγείας είναι η προάσπιση, η βελτίωση και η προαγωγή της ψυχικής και σωματικής υγείας και της κοινωνικής ευεξίας των μαθητών, αφενός με την ανάπτυξη των κοινωνικών δεξιοτήτων τους και της κριτικής τους σκέψης, αφετέρου με την αναβάθμιση του κοινωνικού και φυσικού περιβάλλοντός τους. Να βελτιώσουν οι μαθητές/τριες την αυτοαντίληψη τους και τις σχέσεις με τους συμμαθητές/τριες τους, να μάθουν να εντοπίζουν τις αλλαγές στο σώμα μέσα από διαδικασίες ενεργητικής και βιωματικής μάθησης, να βελτιώσουν το αίσθημα της αυτοαποτελεσματικότητας και να υιοθετήσουν διατροφικές συνήθειες. Τέλος να είναι σε θέση να σχεδιάσουνε ένα ατομικό πρόγραμμα ισορροπημένης διατροφής σε συνεργασία  με την οικογένειά τους.                                                                                                                           
Το πρόγραμμα θα εφαρμοστεί στο σχολείο σε παιδιά έκτης δημοτικού.                                                           Οι επιμέρους στόχοι αυτού του προγράμματος είναι:                                                   
· Να κατανοήσουν την προέλευση των τροφών, την αξία τους και τις επιδράσεις τους στην υγεία. 
· Να ερευνήσουν τη σχέση της διατροφής με τον τόπο, το χρόνο, την οικονομία, τη θρησκεία και τον πολιτισμό. Να αξιολογήσουν τις πληροφορίες και να υιοθετούν θετικές στάσεις και συμπεριφορές. 
· Να αναπτύξουν δεξιότητες ώστε να κατατάσσουν , να επεξεργάζονται και να αξιολογούν τις πληροφορίες και να συνειδητοποιούν τους κινδύνους που απειλούν την υγεία τους. 
· Να ερευνήσουν πόσο καθορίζει η οικονομική κατάσταση το επίπεδο ζωής και την διατροφή. 
· Να αναγνωρίζουν τη δύναμη της διαφήμισης στην κατανάλωση των τροφών, και να αντιστέκονται αναπτύσσοντας κριτική σκέψη. 
ΤΕΚΜΗΡΙΩΣΗ ΤΟΥ ΠΡΟΓΡΑΜΜΑΤΟΣ
Το πρόγραμμα αυτό κρίνεται απαραίτητο για την ανάλυση και την εξακρίβωση των παραγόντων που επηρεάζουν άμεσα ή έμμεσα την διατροφή των ατόμων κατά την περίοδο της εφηβείας και το οποίο διαδραματίζει έναν πολύ σημαντικό ρόλο. Το πρόγραμμα απευθύνεται σε άτομα 6ης δημοτικού, ηλικίας 12 ετών σε αγόρια και κορίτσια. Οι συναισθηματικές διαταραχές επηρεάζουν σε έναν πολύ σημαντικό βαθμό την διατροφική συνήθεια ενός εφήβου καθώς και την σχέση που έχει η διατροφή του εφήβου με την εξωτερική του εμφάνιση ή ακόμα και το αντίστροφο. Δεν είναι λίγες οι φορές που έχουμε ακούσει τους όρους νευρογενής ανορεξία και βουλιμικά επεισόδια. Η νευρογενής ανορεξία που μαστίζει τους έφηβους στην εποχή μας (κυρίως τα κορίτσια) αφορά την ψυχοσυναισθηματική εικόνα του ατόμου και πως αυτή αντικατοπτρίζει την εξωτερική του εμφάνιση. Η έγκαιρη πληροφόρηση και η κατάλληλη υποστήριξη είναι επιτακτική ανάγκη. Η βουλιμία από την άλλη μεριά δεν είναι μία κατάσταση τόσο χρόνια όσο η νευρογενής ανορεξία καθώς αποτελείται από βουλιμικά επεισόδια. Εν συνεχεία το άγχος και το στρες που έχουν εισβάλλει στην καθημερινότητα μας και συνεπώς στην καθημερινότητα κάθε εφήβου  μπορούν να επηρεάσουν σημαντικά την ενεργειακή ισορροπία , με αποτέλεσμα την κατανάλωση είτε πολύ μεγάλων είτε πολύ μικρών ποσοτήτων τροφής. Οι μεταβολικές διαταραχές είναι ένας τομέας που περιλαμβάνει διαταραχές όπως παχυσαρκία, σακχαρώδης διαβήτης, υποθυρεοειδισμός (ως ένα παράδειγμα στα πλαίσια των διαταραχών των ενδοκρινών αδένων) και γενικά προβλήματα διατροφής λόγω ελλείψεων ενζύμων (κληρονομικότητα και χαρακτηριστικό παράδειγμα η έλλειψη του ενζύμου G6PD). Οι σωστές αποφάσεις για τη διατροφή και τον τρόπο ζωής νωρίς στη ζωή θα βοηθήσουν τους νεαρούς να αναπτύξουν συμπεριφορές που προωθούν την καλή υγεία και τις οποίες μπορούν να ακολουθήσουν για ολόκληρη τη ζωή τους. Τα παιδιά για να αντιμετωπίσουν τις απαιτήσεις της σύγχρονης ζωής χρειάζονται τα κατάλληλα εφόδια. Σύμφωνα με τις επιστημονικές έρευνες, χτίζοντας γερές, σωστές διατροφικές συνήθειες από νωρίς(δηλαδή τροφές που περιλαμβάνουν πρωτεΐνες, υδατάνθρακες και λίπη),επιτυγχάνουμε ομαλή νοητική λειτουργία και διαύγεια της σκέψης.
Τα αποτελέσματα που αναμένονται μετά την εφαρμογή του προγράμματος είναι τα παιδιά να κατανοήσουν καλύτερα την έννοια της διατροφής. Έρευνες έχουν δείξει ότι μια υγιεινή διατροφή μπορεί να βοηθήσει τους ανθρώπους να σκέπτονται πιο σωστά. 
ΠΡΟΣΔΟΚΩΜΕΝΑ ΑΠΟΤΕΛΕΣΜΑΤΑ
Άρα τα προσδοκώμενα αποτελέσματα είναι: 
· Φυσιολογικό βάρος (επιθυμητό βάρος) : τα παιδιά να καταλάβουν ότι οι δίαιτες που υπόσχονται γρήγορα και θεαματικά αποτελέσματα δεν είναι η λύση για να αποκτήσουν ένα υγιές βάρος το οποίο θα μπορέσουν να διατηρήσουν.
·  Καλύτερο ανοσοποιητικό σύστημα:  η διατροφή που θα είναι πλούσια σε βιταμίνη C αλλά και άλλες βιταμίνες και μεταλλικά στοιχεία θα βοηθήσουν στην ενίσχυση του ανοσοποιητικού συστήματος και προστατεύει από συχνά  κρυολογήματα, ειδικά κατά  τη διάρκεια του χειμώνα.  
· Νεανικότερη εμφάνιση για περισσότερα χρόνια: Η υγιεινή διατροφή είναι μια καταπληκτική μέθοδος κατά  της  γήρανσης.  
· Βελτιωμένη απόδοση στο σχολείο : Η υγιεινή διατροφή μπορεί να χαρίσει περισσότερη ενέργεια και να βοηθήσει τα παιδιά να δώσουν τον καλύτερό τους εαυτό στο σχολείο.
·  Οφέλη για την οικογένεια και την κοινωνική τους ζωή:  Ένα σωστό γεύμα φέρνει πιο κοντά την οικογένεια ή τους φίλους. Τα παιδιά μαθαίνουν ότι αν προετοιμάζουν τα γεύματα τους όλοι μαζί μπορεί να αποβεί ιδιαίτερα διασκεδαστικό.    
· Αύξηση της σωματικής άσκησης : Η υγιεινή διατροφή μπορεί να δώσει περισσότερη ενέργεια και αντοχή για να λάβουν μέρος σε σωματικές δραστηριότητες και αθλήματα.
· Κατάλληλη διατροφή ή υποστήριξη σε ενδεχόμενη διαταραχή: η προσαρμογή της διατροφής στις ανάγκες των εφήβων που πάσχουν από μεταβολικές διαταραχές και η κατάλληλη υποστήριξη από αρμόδιους φορείς θα έχει ως αποτέλεσμα την αποδοτικότερη σωματική αλλά και ψυχολογική εικόνα. 
ΠΕΡΙΕΧΟΜΕΝΟ ΤΟΥ ΠΡΟΓΡΑΜΜΑΤΟΣ
Μάθημα 1ο: Ενημέρωση για την μεσογειακή διατροφή- Ανάλυση της πυραμίδας διατροφής. 
Η Πυραμίδα αποτελεί ένα χρήσιμο εποπτικό μέσο, που θα βοηθήσει τα παιδιά να αντιληφθούν καλύτερα θέματα της Διατροφής που διδάσκονται και μπορεί να είναι ‘αφηρημένα’ και δύσκολα στην κατανόησή τους
 Μέσα και μέθοδοι: Σύντομη διάλεξη- τεστ γνώσεων σχετικά με το τι διατροφικά συστατικά περιέχει η μεσογειακή διατροφή- Ομαδική εργασία μέσα από την οποία αναμένουμε τα παιδιά να παρατηρήσουν πως οι φυτικές τροφές βρίσκονται στη βάση της Πυραμίδας και οι ζωικές στην κορυφή- Παιχνίδι μέσα από το οποίο θα τοποθετούν τα ομοιώματα τροφών που βρίσκονται έξω από την Πυραμίδα και ζητούμε  να τα τοποθετήσουν στη σωστή θέση μέσα στην πυραμίδα.

Μάθημα 2ο: Σωματομετρικά χαρακτηριστικά.
Μέτρηση Σωματικού Βάρους - Ανάλυση μέτρησης ΒΜΙ - Λιπομέτρηση- Θερμιδομέτρηση. Ο ΔΜΣ καθορίζει το ιδανικό βάρος καθενός μας με βάση το ύψος και τα κιλά μας υπολογίζοντας το ποσοστό λίπους στο σώμα μας.
Φυσιολογικές τιμές ΒΜΙ :18,5-24,9
Λιποβαρής:<18,5 
Υπέρβαρος:25-29,9
Παχύσαρκος:>30
Μέσα και μέθοδοι: Σύντομη διάλεξη- Παιχνίδι το οποίο θα περιλαμβάνει την μέτρηση των παραπάνω σωματομετρικών χαρακτηριστικών με ειδικά εργαλεία (π.χ. ζυγαριά για την μέτρηση σωματικού βάρους, λιπομετρητής κ.α.)

Μάθημα 3ο: Ψυχοσυναισθηματικές διαταραχές.
 Ανάλυση των όρων Άγχος, Στρες, Νευρογενής ανορεξία και Βουλιμία.
Η ενημέρωση αυτή θα βοηθήσει τα παιδιά να μάθουν να διαχειρίζονται τις ψυχοσυναισθηματικές διαταραχές σε σχέση με την διατροφή τους.
Μέσα και μέθοδοι: Σύντομη διάλεξη- Ατομική εργασία όπου ο κάθε εξεταζόμενος καλείται να περιγράψει την σωματική του εικόνα και κατάσταση και ταυτόχρονα θα αξιολογείται από τον κατάλληλο καθηγητή (δηλαδή το πώς βλέπει το κάθε παιδί τον εαυτό του)- Ομαδική εργασία όπου τα παιδιά θα περιγράφουν τον τρόπο που επιδρά το στρες/άγχος στην καθημερινότητα τους και πως νιώθουν ότι επηρεάζει την διατροφή τους.
Μάθημα 4ο: Μεταβολικές διαταραχές.
Ανάλυση των όρων παχυσαρκία, σακχαρώδης διαβήτης και υποθυρεοειδισμός. Η ενημέρωση αυτή θα βοηθήσει τα παιδιά να κατανοήσουν τον αντίκτυπο των μεταβολικών διαταραχών στην διατροφή ενός ατόμου που πάσχει από αυτές.
Μέσα και μέθοδοι: Σύντομη διάλεξη-Τεστ γνώσεων σχετικά με την περιγραφή των μεταβολών της διατροφής, προσαρμογή της διατροφής ανάλογα με την διαταραχή- Παιχνίδι όπου τα παιδιά καλούνται να κατανοήσουν τις βιολογικές αλλαγές στο σώμα ενός ασθενή (π.χ. ο σακχαρώδης διαβήτης παρουσιάζει αυξημένη τιμή σακχάρου ή η παχυσαρκία παρουσιάζει αυξημένη τιμή σωματικού βάρους).

Μάθημα 5ο: Μέσα Μαζικής Ενημέρωσης και Διατροφή.
Πως επιδρά η διαφήμιση και η παρουσίαση κατανάλωσης τροφών στους έφηβους.
Μέσα και μέθοδοι: Σύντομη διάλεξη-Ομαδική εργασία με παρουσίαση εικόνων ή βίντεο από διαφημίσεις που προτείνουν την κατανάλωση τροφών και αν οι τροφές αυτές είναι αξιόλογες προς κατανάλωση (με τον τρόπο αυτό οι έφηβοι θα κατανοήσουν την σωστή και λανθασμένη διαφήμιση των τροφών).

Μάθημα 6ο: Άσκηση και Διατροφή.
Προσδιορισμός της φυσικής κατάστασης που συνδέεται με την διατροφή.
Μέσα και μέθοδοι: Σύντομη διάλεξη-Ατομική εργασία όπου ο κάθε έφηβος θα παρουσιάζει τα χόμπι/άθλημα του και κατά πόσο επηρεάζουν την καθημερινή τους διατροφή (πόσα γεύματα καταναλώνουν την ημέρα, πότε τα καταναλώνουν, αν τους επιβάλλεται να καταναλώσουν συγκεκριμένες τροφές, ένα προτιμούν λόγω της πιεσμένης καθημερινότητας τους να καταναλώνουν ποιοτικά ή ποσοτικά)- Παιχνίδι όπου οι εξεταζόμενοι θα συμμετέχουν σε αθλήματα φυσικής κατάστασης και ύστερα από την ολοκλήρωση των αθλημάτων θα πραγματοποιείται αυτό-αξιολόγηση (π.χ. ανάλογα με τον σωματότυπο του κάθε παιδιού να αξιολογείται η απόδοση του στην αντοχή/ταχύτητα/δύναμη/ευλυγισία).
ΑΝΑΛΥΤΙΚΗ ΠΕΡΙΓΡΑΦΗ
 Η μεσογειακή διατροφή έχει αποδειχθεί με μελέτες ως η πιο υγιεινή διατροφή. Η μεσογειακή διατροφή χαρακτηρίζεται από τις διατροφικές συνήθειες  που βρέθηκε ότι είχαν οι  κάτοικοι της Κρήτης και της Νότιας Ιταλίας κατά την δεκαετία του ΄60.  Είναι κατάλληλη λόγω των ευεργετικών δυνατοτήτων που παρέχει καθώς αποδείχθηκε ότι προλαμβάνει μακροπρόθεσμα από καρδιοαγγειακά νοσήματα (εμφράγματα του μυοκαρδίου για παράδειγμα) ,από διάφορες μορφές καρκίνου ,δεν περιλαμβάνει πολλές θερμίδες, τονώνει τον οργανισμό καθώς και βοηθά στην καλή λειτουργία του εντέρου. Η συγκεκριμένη αυτή διατροφή αποκτά όλο και μεγαλύτερες διαστάσεις λόγω του ότι συνδέεται στενά με την μακροζωία και οι κάτοικοι των χωρών της Μεσογείου εμφανίζουν μειωμένη πιθανότητα εμφάνισης καρκίνου του στήθους ,του εντέρου και των καρδιαγγειακών παθήσεων. Το μενού της συγκεκριμένης διατροφής είναι σχετικά λιτό και περιλαμβάνει χορταρικά, φρούτα, όσπρια,  λαχανικά, αγνό τυρί, ζυμωμένο μαύρο ψωμί, ωμό ελαιόλαδο, ξηροί καρποί, σπιτικό κρασί και ψάρια.
Τα χαρακτηριστικά της Μεσογειακής διατροφής είναι τα εξής: 
· Τροφές φυτικής προέλευσης σε αφθονία (φρούτα, λαχανικά, πατάτες, ρύζι, δημητριακά)
· Ελαιόλαδο που αντικαθιστά όλα τα άλλα λίπη.
· Τα γαλακτοκομικά προϊόντα να καταναλώνονται σε μικρές και συχνές ποσότητες.
· Ψάρια και πουλερικά να καταναλώνονται σε εβδομαδιαία βάση.
· Η κατανάλωση αυγών να είναι περίπου 4 την εβδομάδα. Σε αυτόν τον αριθμό περιλαμβάνονται και τα αυγά που χρησιμοποιήθηκαν και στο φαγητό.
· Η ζάχαρη να καταναλώνεται σε εβδομαδιαία βάση.
· Το κόκκινο κρέας να καταναλώνεται λίγες φορές τον μήνα.
· Η κατανάλωση κρασιού να είναι λογική και να περιλαμβάνει περίπου 1 με 2 ποτηράκια μαζί με τα γεύματα.
· Οι δραστηριότητες (περπάτημα, τρέξιμο κ.α.) να γίνονται σε καθημερινή βάση για την συντήρηση μίας φυσιολογικής φυσικής κατάστασης.
Η εκμάθηση των βασικών αρχών της Μεσογειακής διατροφής και η εφαρμογή τους στην καθημερινότητα μας συνδράμουν όσο το δυνατόν καλύτερη σωματική, ψυχική και πνευματική ανάπτυξη ενός εφήβου. Οι καλές διατροφικές συνήθειες που ξεκινούν από την μικρή ηλικία θέτουν τις βάσεις για την επίτευξη μίας υγιούς ζωής. Για αυτό τον λόγο η υιοθέτηση αυτών των αρχών από τον κάθε έφηβο προσωπικά όσο το δυνατόν νωρίτερα θεωρείται απόλυτα σημαντική.
ΑΞΙΟΛΟΓΗΣΗ ΤΟΥ ΠΡΟΓΡΑΜΜΑΤΟΣ
Η αξιολόγηση του προγράμματος θα γίνει με ερωτήσεις πολλαπλής επιλογής .

1. Η μεσογειακή διατροφή θεωρείτε η πιο υγιεινή διατροφή λόγω :
α) πρόληψη καρκίνου ,τόνωση οργανισμού, καλή λειτουργία εντέρου, μακροζωία.
β) του ότι στερείσαι βασικά γεύματα
γ) αποδυναμώνει το ανοσοποιητικό σύστημα
δ) τίποτα από τα παραπάνω
ε) όλα τα παραπάνω

2. Το κόκκινο κρέας πρέπει να καταναλώνεται 
α) σε καθημερινή βάση
β) μια φορά την εβδομάδα
γ) λίγες φορές το μήνα
δ) ποτέ  




3. Ένας άντρας με ΒΜΙ 32 θεωρείτε :
α) λιποβαρής
β) κανονικός
γ) υπέρβαρος
δ)παχύσαρκος

4. Η νευρογενής ανορεξία χαρακτηρίζεται από :
α) μανιώδη φόβο για απόκτηση βάρους και διαστρεβλωμένη εικόνα   σώματος
β) έλλειψη πείνας 
γ)ένα αυξημένο ποσοστό ανδρών που πάσχουν πιο συχνά από τις γυναίκες  

5. Η βουλιμία χαρακτηρίζεται από :
 	α) αυξημένα κρούσματα σε άνδρες σε σχέση με τις γυναίκες 
β) επεισοδιακή υπερφαγία με επακόλουθη προσπάθεια απαλλαγής  από θερμίδες (συνήθως μέσω εμετού) 
γ) συμπτώματα όμοια με τις νευρικής ανορεξίας 

6. Ο διαβήτης τύπου Ι εμφανίζεται :
α) μόνο σε κορίτσια
β) σε μικρή ηλικία
γ) από γονείς οι οποίοι πάσχουν και λόγω κληρονομικότητας νοσεί και το παιδί

7. Ένα άτομο που πάσχει από σακχαρώδη διαβήτη τύπου Ι εμφανίζει τιμές σακχάρου στο αίμα μεγαλύτερες από :
 	α)130
	β)60
	γ)50

8. Η φυσική κατάσταση περιλαμβάνει :
α) αντοχή
β) ταχύτητα
γ) δύναμη
δ) ευλυγισία
ε) όλα τα παραπάνω






9. Οι διατροφικές συνήθειες δημιουργούνται από :
α) την αλληλεπίδραση οικογένειας 
β) κοινωνικοπολιτιστικούς παράγοντες 
γ) οικονομικούς παράγοντες
δ) Μέσα Μαζικής Ενημέρωσης
ε) τίποτα από τα παραπάνω
στ) όλα τα παραπάνω 

10. Η διατροφή πριν την άσκηση πρέπει να χαρακτηρίζεται από :
α) απουσία πείνας 
β) απουσία άπεπτης τροφής 
γ) το α και το β

